AlexejDobrolubov/national_council_slovak_2010 huggingface dataset:
7.schôdza NR SR - 4.deň - B. popoludní
Dátum: 2010-10-15
Poslanec: Fořt, Stanislav (SaS)
Druh vystúpenia: Vystúpenie s faktickou poznámkou

14. Ja by som chcel podporiť môjho kolegu a predrečníka pána Poliačika. Mal som tú možnosť študovať v Dánsku dva semestre a naozaj musím potvrdiť, že nielen predavač hotdogov, ale aj opilec na hlavnej stanici si vie cigaretu v Dánsku vypýtať v anglickom jazyku, ale to bola len taká úsmevná vsuvka. Skôr by som chcel vyzdvihnúť inú vec, a to je to, že 21. storočie bude pravdepodobne storočím, kde sa bude predierať do popredia ekonomického záujmu odvetvie starostlivosti o starých ľudí a odvetvie zdravotníctva a poskytovania zdravotných a sociálnych služieb a v tomto smere má Slovensko obrovskú perspektívu. Máme tu prírodné zdroje, ktoré napomáhajú práve riešeniu týchto vecí a môžu podporiť vybudovanie množstva pracovných príležitostí na Slovensku. Nebudú, nebude, nebudeme už nútení odlučovať občanov Slovenskej republiky od svojich rodín, aby sa išli starať o klientov do zahraničia, ale, naopak, dôchodci z celej Európskej únie možno nájdu v Slovensku raz zaujímavé miesto, kde by mohli za prijateľných ekonomických podmienok v stabilnej krajine používajúcej euro, kde všetci rozumejú anglicky, dožívať svoju jeseň života a vytvárať pracovné príležitosti a daňové príjmy pre Slovenskú republiku. Preto tento zákon podporím. Ďakujem.
7.schôdza NR SR-1.deň - B. popoludní
Dátum: 2010-10-12
Poslanec: Fořt, Stanislav (SaS)
Druh vystúpenia: Vystúpenie s faktickou poznámkou

44. Pán predseda, vypočul som si veľmi plamennú reč pána Pašku, reč za celý poslanecký klub SMER - sociálna demokracia. Ja by som navrhol pánovi Paškovi, aby si tento prejav archivoval a púšťal ho pomerne často. A púšťal ho vždy vtedy, keď sa v parlamente rozhoduje o navýšení deficitu. Totižto dane občanom nedvíha tá vláda, ktorá príde s návrhom o tom, že sa má meniť daňový zákon. Dane občanom dvíha tá vláda, ktorá príde s opatreniami, ktoré deficit navyšujú. Rozhodnutie o úprave daní je len následkom tejto príčiny. Takže nezamieňajme si príčiny s následkami. Príčinou je 8-percentný deficit a následkom, ktorý je odložený do budúcnosti, je pri zodpovednej vláde, je úprava verejných financií tak, aby boli udržateľné. Ďakujem. (Potlesk.)
4. schôdza NR SR - 2. deň - streda - B. popoludní
Dátum: 2010-08-11
Poslanec: Fořt, Stanislav (SaS)
Druh vystúpenia: Vystúpenie v rozprave

Ďakujem za slovo, pán predsedajúci. Vážení kolegovia, kolegyne, vo svojom vystúpení by som sa rád vyhol politickým poťahovačkám a ideologickým prekáračkám a rád by som povedal, prečo ja konkrétne, ako liberál, nemôžem aj keby som bol jediný poslanec tejto snemovne, podporiť pôžičku pre Grécko. Sú to v zásade dva dôvody. Prvým dôvodom je to, že pôžičku pre Grécko v nijakom prípade nemôžem považovať za prejav solidarity. A druhým dôvodom, prečo nemôžem podporiť pôžičku pre Grécko, sú štyri veľmi nebezpečné signály, ktoré by táto pôžička, alebo ktoré táto pôžička môže vyvolávať. Tým prvým nebezpečným signálom, je signál pre veriteľov, že môžu bez rizika požičiavať nezodpovedným vládam. Druhý nebezpečný signál, je signál pre nezodpovedné vlády, že tieto i naďalej môžu voličom sľubovať modré z neba a financovať to cez neobmedzené dlhy. Tretím signálom, je signál pre voličov, ktorí mysliac si, že nezodpovedná vláda si môže hocikedy a koľkokoľvek požičať, tieto nezodpovedné vlády volia. A štvrtý nebezpečný signál je pre našich eurobyrokratov, ktorí keby aj toto prehrmelo bez povšimnutia, môžu ďalšie roky nerobiť to, na čo sú celkom dobre zaplatení, a to je to, aby kontrolovali a vynucovali dohody, ktoré sa členské štáty rozhodli uzatvoriť a prijať záväzky, ktoré z týchto dohôd vyplývajú. Toto sú dôvody, prečo ja, pôžičku Grécku nemôžem podporiť. Ďakujem. (Potlesk.)
3. schôdza NR SR - 4. deň - piatok - B. popoludní
Dátum: 2010-08-06
Poslanec: Fořt, Stanislav (SaS)
Druh vystúpenia: Vystúpenie s faktickou poznámkou

Ja by som rád opätovne terminologicky spresnil záležitosti ohľadom dekriminalizácie a ohľadom manželstiev alebo partnerstiev. Dúfam, že už to nebudem musieť v tejto snemovni zase v budúcnosti opakovať. SaS nepresadzuje vo svojom volebnom programe pri dekriminalizácii marihuany, pán kolega, beztrestnosť. Dekriminalizácia je o preklasifikovaní na priestupok a priestupok nie je beztrestný. Ten je beztrestný možno tak pre poslancov Národnej rady Slovenskej republiky, ale to budete môcť už o pár dní sám zmeniť. SaS nenavrhovala homosexuálne manželstvá, ale životné partnerstvá pre páry rovnakého pohlavia, také, ako v roku 2010 do svojho právneho poriadku zaviedli katolícke krajiny ako Írsko, Portugalsko či Rakúsko poslaneckou väčšinou. Takže, poprosím, dekriminalizácia nie je beztrestnosť a manželstvá nie sú životné partnerstvá. Ďakujem.
3. schôdza NR SR - 4. deň - piatok - A. dopoludnia
Dátum: 2010-08-06
Poslanec: Fořt, Stanislav (SaS)
Druh vystúpenia: Vystúpenie s faktickou poznámkou

Ja sa nestačím diviť ako naši kolegovia aj pri prerokúvaní tohto programového vyhlásenia vlády, stále vo svojej rétorike používajú pojem generálny podvod na voličoch, zradili ste svoje programy, nič v nich nemáte. Počúvali sme to špeciálne o marihuane, celú volebnú kampaň SMER-u. Viac o marihuane povedal SMER ako strana Sloboda a Solidarita o legalizácii drog. Včera som si to vypočul priamo z úst pani Belousovovej, ktorá dodnes nevie, aký je rozdiel medzi legalizáciou a dekriminalizáciou a vidím, že s tým pokračujete aj naďalej. Preto si len dovolím odcitovať vášho predsedu: "Marihuana je výsledkom doby a bol by som posledný, kto by trval na tom, aby sme za vyfajčenie jednej cigarety poslali niekoho do väzenia." To sú slová pána Fica. Ďakujem. (Potlesk.)
20. schôdza NR SR - 1.deň - B. popoludní
Dátum: 2011-06-28
Poslanec: Galbavý, Tomáš (SDKÚ – DS)
Druh vystúpenia: Vystúpenie v rozprave

93. Zato som sa prihlásil do rozpravy, aby som mohol navrhnúť hlasovanie o pripomienkach pána prezidenta takto: spoločne hlasovať o pripomienkach, ktoré sú evidované pod č. 1, 2, 3 a 6. Ďalej navrhujem hlasovať spoločne o pripomienkach pod č. 4, 5, 7, 8, 9. To je všetko z mojej strany. Ďakujem pekne.
18. schôdza NR SR - 11.deň - A. dopoludnia
Dátum: 2011-06-02
Poslanec: Galbavý, Tomáš (SDKÚ – DS)
Druh vystúpenia: Vystúpenie v rozprave

233. Pán predseda, vyslovujem podporu tomuto návrhu. Z mojej strany je to zatiaľ všetko, v druhom čítaní sa vyjadrím vecne a budem predkladať nejaké pozmeňujúce návrhy, isteže, po diskusii s mojimi kolegami. Môže, táto novela je schválne, môže byť určitým posunom, malým posunom v oblasti regulácie a minimalizácií nástrah a rizík. Ale ak chceme do budúcnosti sa podobať vyspelým západným štátom alebo systému, ktorý je zabehnutý v Spojených štátoch, musíme pristúpiť k regulácii oveľa radikálnejšie, efektívnejšie, tak, aby v konečnom dôsledku sme mali istotu, že gamblerstvo a patologické hráčstvo bude na Slovensku eliminované. Ďakujem pekne.
18. schôdza NR SR - 11.deň - A. dopoludnia
Dátum: 2011-06-02
Poslanec: Galbavý, Tomáš (SDKÚ – DS)
Druh vystúpenia: Vystúpenie v rozprave

229. Vážený pán predseda, ctené kolegyne, kolegovia, chcel som pôvodne vystúpiť, vystúpim veľmi krátko aj zo solidarity voči mojim kolegom, či už opozičným, alebo koaličným. Isteže, predkladatelia prišli s návrhom, ktorý upravuje podmienky prevádzkovania hazardných hier na celom Slovensku. Ja to pre mňa sympatický návrh. V minulosti som s podobným návrhom prišiel rovnako, prešiel mi do druhého čítania so 112 hlasmi a zrazu vo výboroch som podporu stratil. Čiže mojim kolegom v prvom rade držím palce, aby ten postoj a celý proces schvaľovania tohto zákona bol v inom duchu a podstate úspešnejší, ako bol ten môj. Od roku 1989, skôr ako demokracia na Slovensku do bývalej federácie z vyspelej západnej Európy prišli iné "hodnoty", ako sú automaty, stávkové kancelárie, a naši ľudia sa do dnešného dňa nedokázali s tým celkom dobre vyrovnať. Možno je to aj preto, že štátna politika, koncepcia štátnej politiky v oblasti hazardných hier je veľmi deravá, nemá na zreteli verejnú morálku, ochranu rodiny, ochranu jednotlivca, toto sú atribúty, na ktoré by sme vždy mali dbať a mať ich rovnako na zreteli. Toto nie je agenda ani ľavicová, ani pravicová. Poprosím mojich kolegov, aby k tejto otázke pristupovali zodpovedne... (Ruch v sále. Prerušenie vystúpenia predsedajúcim.)
18. schôdza NR SR - 11.deň - A. dopoludnia
Dátum: 2011-06-02
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

36. Ale nakoniec, pán predseda, keď to chcete počuť, ak vám mám niečo vyčítať, to je to, že si to nechám pre seba. Teraz k Igorovi. Naozaj, ja budem celkom otvorený. Igora považujem za veľmi šikovného politika. To myslím celkom úprimne. Veľmi brilantne dokáže narábať so situáciou a využiť ju. Celkom legitímne. Ja mu to nevyčítam, možno by som to robil aj ja. Ale je neuveriteľné, akým spôsobom sa snaží povedzme ten môj príklad, ktorý som použil, bol to príklad, ktorý mal za cieľ ukázať, že je neférové, cynické a príliš bulvárne útočiť na tie najnižšie city ľudí. Ja som nechcel povedať a nepodceňujem v žiadnom prípade slobodu ľudí, zdravý rozum, ich myslenie. To mi nedávajte do úst, pán kolega, prosím vás. Ja si ľudí rovnako vážim a možnože viac ako vy. Je veľmi podozrivé, ak jeden politik príde do parlamentu a hovorí, vy všetci ste zlí, ja som mesiáš, ja som etalón čistoty, kultúry a politickej diskrétnosti. Vy ste sem prišli zato, aby ste si pomohli povedzme cez dobrý plat, vy ste tu zato, aby ste si robili kšeftíky. No ja tam nepatrím, k tým politikom, ktorý si robí kšeftíky, a sedím tu 13 rokov. Snažím sa svoju prácu vykonávať poctivo, ale nikdy som si nedovolil do tohto pléna osočovať svojich kolegov, že sú to darmožráči, ktorí tu prišli robiť kšefty! A hovoriť o tom, ľudia, ja som ten, ktorého musíte voliť, pretože týchto už musíte mať plné zuby. Sú to ľudia nečestní a voľte mňa. Toto je podozrivé, to je nebezpečné. A ja ich budem stále upozorňovať na to, aby si na takýto štýl politiky dávali pozor. Aby nenaleteli, jednoducho. To je pre mňa podstata. Ty budeš hovoriť svoje veľmi šikovne a ja budem zdôrazňovať, že práve takí politici môžu byť škodliví do budúcnosti pre túto krajinu. (Potlesk.)
18. schôdza NR SR - 11.deň - A. dopoludnia
Dátum: 2011-06-02
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

16. Áno, ďakujem za slovo. Ja budem veľmi kulantný a opatrný, lebo Igora potrebujeme a jeho troch ľudí pre ďalšie zákony (reakcie z pléna), a je to celé o tom, čo chcem povedať. Takže Igor to chápe a za toto ho považujem ako nového politika, veľmi šikovne dokáže spracovať a narábať s touto vedomosťou a s týmto vedomím. Skôr by som reagoval na to, čo tu viackrát zaznelo (reakcia predsedajúceho), áno, áno, zaznelo to aj z jednej, aj z druhej strany spochybnenie, že my, ktorí máme iný názor, spochybňujeme vôľu občanov právo predložiť ústavný zákon. Isteže nikto to nespochybňuje. A operovalo sa aj s tým, že veď v referende ľudia chcú, aby počet poslancov v parlamente bol znížený. Páni a dámy, toto je útok na tie najnižšie pudy. Ja vám garantujem, keby v tých referendových otázkach bola postavená otázka inak: Chcete, aby bol parlament zrušený, vážení spoluobčania? Odpoveď by bola jasná: Chceme. A ešte som o tom presvedčený (potlesk), že by sa zúčastnil ešte väčší počet v referende. Čiže nehrajme takúto falošnú hru. Bulvárnu a kalkulatívnu. Je to nepoctivé. A Igorovi nebudem hovoriť nič, pretože on má svoje fundamentálne klapky a chce sa prezentovať tak so svojím cieľom za každú cenu. Chcem to hovoriť tým, ktorých chce on nachytať. Ľudia, nedajte sa nachytať na takúto falošnú hru. Viete, o čo ide? Aby na budúci týždeň v regionálnom denníku, ktorý vlastní Igor Matovič, stál nápis "Poslanci nezahlasovali zníženie, pretože sa boja o svoje teplé fleky, darmožráči!" Ďakujem pekne. (Potlesk.)
18. schôdza NR SR - 9.deň - B. popoludní
Dátum: 2011-05-31
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

18. Pán predsedajúci, ďakujem za slovo. Pánovi poslancovi Chomovi by som len v krátkosti povedal pár viet. Pán poslanec, veľmi ste ma prekvapili. Nebudem osobný, ale vaše vystúpenie ste využili ako priestor kritizovať vládu za to, že nekompetentne postupuje vo výstavbe diaľnic. Dobre, ste opozičný politik, na to máte právo. Ale čo ma viac prekvapilo, je neuveriteľné, vy ste nazvali pol percenta ľudí, ktorí prišli o svoj majetok proti svojej vôli a v rozpore s ústavou, za špekulantov. Očakával som skôr, že už po výroku Ústavného súdu sa postavíte a poviete, prepáčte, vážení spoluobčania, postupovali sme podľa zákona, stalo sa a mám pocit, že sa vám musím ospravedlniť. Vy ste jednoducho povýšili verejný záujem, povedali ste si, že väčšia skupina ľudí v tejto spoločnosti potrebuje diaľnice a sú veľmi dôležité. Rovnako si to myslíme, ale tu ide o tak citlivú vec. Ste poslanec, ústavný činiteľ, vždy si musíte vážiť, aj keby jeden jediný občan v tejto krajine mal poškodené svoje ústavné práva, nikdy nehovorte o tom, že to poškodenie nepovažujete za dôležité a dôležitejšie je tu niečo iné, ako je výstavba diaľnic. Pokúsim sa na vás apelovať, ospravedlňte sa tým ľuďom, ktorí prišli o tento majetok v súlade so zákonom, ktorý bol prijatý, a ukazuje sa, že je protiústavný a povedzte im aspoň, že prepáčte, namiesto toho, že ste ich nazvali špekulantami. Ďakujem pekne.
18. schôdza NR SR - 6.deň - B. popoludní
Dátum: 2011-05-25
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

66. Áno, ďakujem za slovo. Pán poslanec Podmanický, na úvod poviem, vy mi nesedíte v hlave, a preto si od vás vyprosím, aby ste komentovali moje vystúpenie, že som žartoval. Všetko, čo som povedal, myslím vážne a za tým si stojím. Čiže to bola prvá poznámka. Druhá, ak považujete za humor moje apelovanie, aby politické strany, tak ako napríklad ste to predviedli v tomto momente, nezneužívali tak citlivú tému, ako sú ľudské práva, a zvlášť národnostných menšín, na stranícke preferencie, tak ak toto považujete za humor, tak potom, bohužiaľ, to je vaša tragédia. Vaše vystúpenie sa neodlišovalo od tých ostatných kolegov, možno pár výrazových prostriedkov, počas vystúpení vaši kolegovia zvykli používať termíny jazykové geto, maďarizácia, federalizácia, vy ste ešte pridali, samozrejme, hrdinsky, nazvali ste tento zákon super jazykové geto a super maďarizačný, lebo vy to potrebujete hovoriť. Máte voličov, ktorých ste prebrali HZDS a tí boli odchovaní Mečiarom na nacionálnom mlieku, takže bolo by chybou teraz od toho upustiť. Ja vám to absolútne nevyčítam, len mi je z toho smutno, že vzdelaný človek tak ako vy sa nehanbíte, bohužiaľ, využívať aj takéto nástroje. Šíriť nenávisť medzi našimi občanmi. A k tomu divadlu, no vám Matovič neprekáža preto, že chcel opraviť zákon, možno, že ho opravil, a nazývate ho, že hrá divadlo len preto, že si myslíte, že to divadlo patrí práve vám, že je to len vaša agenda.
18. schôdza NR SR - 6.deň - B. popoludní
Dátum: 2011-05-25
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

54. Ďakujem pekne za slovo, aj diskutujúcim za ich reakcie, aj keď ma všetky nepotešili, najmä pretože nepochopili moje vystúpenie, alebo ho pochopiť nechceli. Pán poslanec Čaplovič hovoril, že neverím ich argumentom a že im nerozumiem a vy ste zas nepochopili moje argumenty, takže si nerozumieme, skrátka. To ma opäť veľmi mrzí. Pán poslanec Matovič, ja vám nevyčítam, že ste sa postavili na stranu slovenských občanov. Vyčítam vám, že sa staviate do pozície ako jediný ochranca práv slovenských občanov. Vy nie ste o nič lepší Slovák, ako som ja. Rovnako sa staviam, som v parlamente schválil a podpísal som sa pod veľa zákonov, ktoré sú akumulátorom prosperity ekonomiky, vstupu Slovenska do Európskej únie. Prečo? Vy ste prišli ako mesiáš, ktorý chce Slovensku pomôcť a chce ho zachrániť pred maďarizáciou. Toto je nekorektné. No a povedzme, chcete si založiť politickú stranu. No tak dobre, na tom sa zhodneme. Pán poslanec Maďarič, vlastenec. Áno, znovu zopakujem, som rovnako dobrý vlastenec, ako ste vy. Možnože ešte lepší a nehlasoval som v tomto parlamente a nebudem hlasovať za maďarizáciu. Ja zrejme nezmením nič na vašom myslení, lebo vy tak myslieť chcete, ale rozumiem vám, ako som už povedal v mojom vystúpení, prečo ešte je dopyt na politickej scéne pre takéto myslenie a budete to robiť dovtedy, kým naozaj existovať bude. Ďakujem.
16. schôdza NR SR - 8.deň - A. dopoludnia
Dátum: 2011-04-01
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

147. Pán predsedajúci, ďakujem za slovo. Rovnako ďakujem všetkým tým, ktorí ma poctili faktickou poznámkou. Len stručne. Pán poslanec Saloň, vy argumentujete tým, že súčasne aktuálny stav, čiže jazyka o používaní národnostných menšín nerobí žiadne problémy. Nerobí, samozrejme. Je to zákon, ktorý všetci rešpektujú. Ale ja sa môžem spýtať práve naopak, a čo, aký problém zavedie nový zákon, ktorý o nejakých pár centimetrov rozširuje tieto práva našich spoluobčanov? Veď na tom nevidím tiež rovnako nič zlé. Ten vývoj ide stále dopredu. Pán poslanec Rafaj, ja som politik, poslanec, nie som profesionál obhajca a prirovnať moje vystúpenie k obhajobe vraha je dosť nenáležité, ale prosím, nech si každý urobí úsudok o tom sám, čiže to si ani nezaslúži komentár. Pán poslanec Číž, ďakujem za tých 70 %, isteže aj druhé čítanie bude o tom, aby sme odpovedali na otázky charakteru, že prečo napríklad zníženie kvóra a tak ďalej a tak ďalej, iste sme otvorení a budeme musieť diskutovať. Pani poslankyňa Gabániová, pri všetkej úcte, som naozaj nerozumel vašej faktickej poznámke, ale možno, že ste chceli zrejme poukázať na to, že Orbán je ten zlý a nebezpečný, ktorý dáva volebné právo slovenským Maďarom. Nevšimli ste si, že vôbec slovenskí Maďari na to nereagujú? Čo s tým majú spoločné? Čo my máme spoločné s Orbánom? To je ich politika, ktorú považujem za zvrátenú a zlú. Vážte si, že tí naši spoluobčania si vážia Slovensko a krajinu, kde žijú, a nereagujú na Orbánove politikárčenie. To je to podstatné.
16. schôdza NR SR - 2.deň - B. popoludní
Dátum: 2011-03-23
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

Ďakujem, pán predsedajúci. Vitajte, ste tu dlho neboli. Vyjadril by som sa a reagoval by som na pána poslanca Číža. Spomenuli ste minulosť, veľmi sme kričali a robili sme strašidelné scenáre z návrhu zákona, ktorý ste predkladali. Ale už ste zabudli povedať, že pôvodný návrh, nástrel, ktorý ste mali pripravený na predloženie do parlamentu, mal celkom inú podobu. Bol likvidačný, bol pomstou médiám. Doslova a do písmena. Zaoberali sa s ním medzinárodné inštitúcie. Vy ste už na to zabudli. Aj vďaka tomu, že sme zablokovali parlament a opozícia sa nepostavila na stranu vydavateľov, ale na stranu ľudí, pretože len slobodné médiá môžu pravdivo informovať. To je moja prvá poznámka. Na to ste, pán kolega, zabudli, a to ma mrzí. Vo vašom vystúpení ste opomenuli a neviem, ako to súvisí s tlačovým zákonom, meno novinára Štefana Hríba. Ja nie som kompetentný ani ho obhajovať, ja neviem a nerozhodujeme my politici o tom, či pán Hríb bude mať reláciu vo verejnoprávnej inštitúcií. Kritizovali ste ho, že je to novinár závislý a zaujatý. Štefan Hríb má predsa len nejakú chybu. Podľa môjho názoru je slobodný, neoblomný a naozaj nezávislý. Prečo ste nekritizovali napríklad reláciu, ktorá má a mala podobný charakter, nemyslím kvalitu a častokrát ste boli sám účastníkom tejto diskusnej relácií a volala sa Večer na tému s pánom Blahom. To bola objektivita? Spomeňte si. Ďakujem pekne.
16. schôdza NR SR - 2.deň - B. popoludní
Dátum: 2011-03-23
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. Pán kolega, rovnako sa pridávam k Ďurovi Drobovi, áno, nebolo to džentlmenské, že ste osobne zaútočili na pani poslankyňu Vášáryovú a v nepravdivých informáciách, doslova nepravdivých, takže poprosím vás v budúcnosti, aby ste sa vyhli takýmto invektívam. Ale teraz vecne. Hovorili ste, že zákon, tlačový zákon a printový zákon má byť vyváženou normou medzi právom na ochranu osobnosti dobrého mena, cti a právom na informácie. Súhlasím s vami, plne s vami súhlasím. Práve tento zákon to robí. Právo na odpoveď zostáva a každý má, predsa mi nechcete povedať, že vaša česť, dôstojnosť a dobré meno bude naštrbené v prípade, že o vás média napíšu pravdu. No bude, isteže bude, ale pravda a pravdivá informácia musí byť povýšená nad vašu, vaše právo osobnosti, ochrany osobnosti a dôstojnosti. A vrátim sa teraz v krátkosti k tomu príkladu Bugárovej blondínky. Vy ste hovorili a vyčítate, vyčítate ministrovi, že využíva inštitút, vypúšťa z inštitútu práva na odpoveď možnosť reagovať, povedzme aj na pravdivo informácie. A dávali ste ten Bugárov príklad do kontextu. Zmýlili ste sa. Vy ste zrejme ten zákon nečítali alebo ste ho nepochopili. Práveže dáva. Béla Bugár bude môcť využiť právo na odpoveď, dokonca aj ako politik, pretože váš príklad by bol zásahom do súkromného života Béla Bugára a týkalo by sa to kategórie, informácie, ktoré spadajú alebo skutkové tvrdenie, ktoré spadá do informácii pravdu skresľujúcich, ktoré pravdu skresľujú. Sú pravdivé alebo pravdu skresľujúce. Čiže, tam by kľudne mohol využiť tento inštitút. To je moja a už končím, ďakujem pekne. (Potlesk.)
16. schôdza NR SR - 2.deň - B. popoludní
Dátum: 2011-03-23
Poslanec: Galbavý, Tomáš (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. Pán poslanec Ondruš, vaše vystúpenie nebolo vecné, bolo skôr politické a ideologické. Ale to by som vám ani nevyčítal. Na to sme si zvykli, ste opozičný politik, to je absolútne v poriadku. Ale čo ma na vás prekvapuje, vy sám osobne, všetci to dobre vieme, máte niekoľko rokov odrobených v médiách. A pre mňa je zarážajúce, že vy ste nepochopili poslanie médií. To je neuveriteľné. Zosmiešňovali ste a spochybňovali ste tézu, že médiá by mali byť strážnym psom demokracie. Táto téza je celkom jednoduchá, podľa môjho názoru výstižná, rešpektujú ju v celom demokratickom svete v mediálnej oblasti. Teda, keď ste to nepochopili, pokúsim sa vám vysvetliť v malom a v krátkom kontexte, ako je povedzme táto veta myslená. Napríklad aj preto, aby médiá boli predĺženou rukou sprostredkovateľom medzi verejnosťou a politikmi ako takými. Čiže, médiá majú byť predĺženou rukou a kontrolovať ako politici narábajú s mocou. Pozerať im na prsty a dávať informácie voličom, ktorí ich poslali do parlamentu, poslali ich do vlády. Čiže, toto je len v krátkosti ukázané, že médiá majú svoj zmysel. Isteže, môžeme sa o tom baviť, že sú aj médiá menej slušné, menej profesionálne, menej etické, ale to nevyrieši ani právo na odpoveď. To nevyrieši žiadny zákon, žiadna regulácia. To musí byť záležitosť občanov a médií samotných. A tiež nesúhlasím s vetou, ktorú ste uviedli v krátkosti, že občania nerozhodujú o obsahu médií. Kolegyňa to ilustrovala na elektronických médiách, ale rozhodujú, buď si tieto printové médiá kupujú, alebo práve naopak, ich ignorujú. Čiže, to je ... (Prerušenie vystúpenia časomerom.)